Folketing
2004-10-27

Det kan opleves som urimeligt, hvis den ene ægtefælle har en kapitalpensionsordning, der skal inddrages i delingen mellem ægtefællerne, og den anden ægtefælle har en pension, der ifølge praksis kan udtages forlods og altså ikke skal deles mellem ægtefællerne. Udvalgets arbejde omfatter derfor vanskelige problemstillinger, der kræver meget grundige overvejelser. Hertil kommer, at udvalget er sammensat af repræsentanter for arbejdsmarkedet, de faglige organisationer, domstolene, advokatbranchen, pensions- og forsikringsområdet, interesseorganisationer og offentlige – herunder statslige – myndigheder. Udvalgets meget brede sammensætning kvalificerer arbejdet, men den nødvendiggør altså også forhandling undervejs. Det har her i eftersommeren været nødvendigt med forhandlinger internt i udvalget for at forsøge at nå til enighed på en række centrale punkter, som har betydning for udvalgets videre arbejde. Samtidig har udvalgets arbejde været vanskeliggjort af et formandsskifte, og senest har ressortomlægningen medført ændring i udvalgets sekretariat. Jeg er selvfølgelig helt enig med spørgeren i, at spørgsmålet om deling af pensioner dagligt berører mange borgere, der skal skilles, og at det derfor er vigtigt, at retstilstanden bliver afklaret.